Zuma se ‘vertragingstaktiek’ mislukOudpres. Jacob Zuma. (Foto: Emmanuel Croset/AFP) Oudpres. Jacob Zuma kon nie daarin slaag om sy en die Franse wapenvervaardiger Thales se verhoor nog langer uit te stel nie. Regter Piet Koen het Woensdagoggend Zuma se aansoek om verlof tot appèl teen ’n vorige uitspraak rakende aanklaer adv. Billy Downer van die hand gewys. Die jongste uitspraak beteken alles is op koers sodat die lankverwagte verhoor op 11 April in die Pietermaritzburgse hooggeregshof hervat kan word. Zuma het Downer aanvanklik van vooroordeel beskuldig en ’n aansoek gebring om hom as aanklaer in die korrupsiesaak te laat verwyder. Koen het egter in Oktober verlede jaar dié aansoek van die hand gewys en bevind Zuma se bewering is grootliks bespiegelend en ten beste gegrond op ontoelaatbare hoorsêgetuienis. Koen het Woensdagoggend weer gesê die oudpresident se appèlaansoek behoort nie in hierdie stadium van die verhoor aangehoor te word nie, aangesien die aansoek in dié stadium sal lei tot vertragings en dus uitgerekte verhore “tot nadeel van nie net die beskuldigde nie, maar enige medebeskuldigdes en die publiek”. Koen het ook volgehou Downer het geen botsing van belange nie. Hy het Zuma se aansprake as “ligsinnig, absurd… en sonder enige vooruitsigte op sukses” afgemaak. Zuma en die Franse wapenvervaardiger Thales staan tereg op aanklag van onder meer bedrog, korrupsie en rampokkery. Zuma word ook daarvan beskuldig dat hy omkoopgeld van Thales ontvang het. Zuma en Thales pleit onskuldig op die aanklagte teen hulle in ŉ saak wat al langer as 20 jaar sloer. Die verhoor het in Mei verlede jaar eindelik begin ná herhaalde uitstel voordat dit weer vertraag is deur onder meer Zuma se vonnis vir minagting van die hof. Die oudpresident het net twee maande van dié 15 maande lange tronkstraf vonnis uitgedien voordat hy op mediese parool vrygelaat is.